정조 8년
副修撰徐瀅修疏曰。伏以。臣欲報聖德。天地莫量。爲人臣而蒙被造化之偏者。歷數前古。果有如臣之父子兄弟也乎。生成之恩。長浹於骨髓。保惜之慈。罔間於顧腹。至今使一門。金紫爛映乎簪紳之列。而又以臣之庸陋譾劣。僥倖一第。秖益盈盛之懼。則乃聖上終始拂拭。曲加陶鑄。唱各之初。特差記注。乍出旋入。周歲于玆。依近日月之光。薰沐雨露之澤。榮寵所曁。志願滿足。尙有一分餘念。或及於尺寸之進。而陞品之典。旣越常格。登瀛之選。不踰數月。除旨聯翩。蓬蓽動色。臣雙擎九頓。感淚沾襟。實莫知何以得此也。夫國家之設置玉署。將以輔君德而咨治謨也。其責任重。故其遴簡別。其遴簡別。故僥濫者罕與焉。必皆華猷聞望。超出等夷。儒雅足以資啓沃。淹貫足以備顧問。詞命足以煥黼黻。然後方可擬議。若臣者。幼而失學。長益荒嬉。鏤氷雕毫。迄用無成。其自脫於銀根獵臘之譏者。幸賴功令之遺力。則雖使才不逮古。人鮮稱職。有逾於臣者。奚啻千百。而擧以授之。不少留難。何哉。噫。臣之才識。苟有可以絲毫裨補者。心非木石。豈敢不竭其衷赤。少效塵刹之報。而反復思惟。祇承無路。與其分外難開。終陷毁劃之科。毋寧量而後入。免致玷累之誚。召牌之下。來詣闕外。猥入文字。冀垂體諒。伏乞聖明。亟改臣新除館銜。仍治臣瀆撓之罪。以嚴朝綱。以安私分。不勝幸甚。臣於見職。自知不堪。顧何敢妄與於論思之責。而惟其傾葵之情。寤寐如結。獻芹之願。參倚在前。玆將陳腐之說。仰副周諮之衷。然念爲學爲治。初無二道。推之一字。卽聖門相傳之旨訣。而大堯之協和萬邦。推自欽明文思之德。文王之其命維新。推自仁敬孝慈之德。則求治之要。亦無過於善推所爲。故唐宗賞諫百萬。而魏徵。以容直之量推之。宋帝行避螻蟻。而程子。以及物之仁推之。況臣嘗忝邇列。其於我殿下妙道精義。欽仰而服膺之者。多矣。請以善推之說。庸勉可大之業。可乎。其一曰。勤講學。臣於昨夏隨承宣入侍也。伏覩我殿下爲民祈雨。整衣達宵。遲待將事之畢。始許筵臣之退。而近自道學之淵源。遠至宋朝之人物。率皆上下討論。務歸折衷。末又以寬大敦朴之體。發强剛毅之用。爲詔措治之規模。雖以臣之初學蔑識。曉然似有得其要領者。貞觀之乙夜觀書。咸平之退朝課業。豈獨專美於古。而第念帝王之學。與韋布不同。本之精神心術之微。見諸禮樂刑政之著。不但探究理趣。講明疑義而止耳。故可尊六經。禮備三晝。不以講官之匪人。而或懈延訪之誠。不以應對之失旨。而或示厭薄之色。以至於某事爲先王仁政而未盡施行。某事爲今日弊端而未盡釐革。其利未興。某害未袪。某賢未用。某物失所。無不敏以求之。信以出之。觸類而長之。時省而行之者。此治道之所資於講筵。而不容已也。近來法講。有時間斷。咫尺邇英。或阻紫花之墩。委蛇石渠。漫持靑綾之被。雖緣寒暑之例停。朝會之相値。而得不有歉於大聖人緝熙之謨歟。方今春晷漸長。館僚咸備。伏願殿下。推燕閑玩索之念。頻開經筵。以積施措之基焉。其二曰。懋存養。臣於昨夏課講入侍也。伏覩我殿下。因論大學序文。以程子之敎人靜坐。橫渠之敎人檢束。發明存養之義。而縷縷辨析乎象山之尊德性。餘姚之致良知。臣何幸聞所未聞。而有以仰我聖上硏深極微之學。卓越百王也。夫此心之靜也。事物未至。思慮未萌。一性渾然。道義全具。則若無待乎人爲之容力。然氣質之拘蔽相隨。本地之風光易差。浮念之紛糾。無當於七情。而反害純一自在之體。外誘之交引。不累於五官。而或致深寐熟睡之病。故戒愼於外。以達持養之地。提撕於內。以反收斂之本。使之寂寂惶惶。知覺不昧者。此朱子所謂靜中之動也。此心之動也。鑑衡有定。酬酢有常。一理推去。泛應曲當。則若無待乎工夫之猛着然端倪之向背難辨。天人之勝負互形。姸媸之來照。不止於萬變。而未免將迎膠滯之歎。日用之反省。非忽於三思。而或慮馳騖走作之失。故愼獨於初。以求幾微之際。遏欲於終。以收精察之效。使之亭亭當當。大用不疵者。此朱子所謂動中之靜也。雖然存養省察。固宜齊頭竝脚。銖積寸累。而至於涵泳之淺深。克治之緩急。又不可不從其欠闕處。而益加之意焉。且以程門諸君子言之。游定夫之溫厚篤實。呂與叔之深沈縝密。勉在克治之偏重。謝顯道之切問近思。楊中立之頴悟精敏。勉在涵泳之偏重。則善言學者。亦可以知所擇矣。臣竊瞷殿下。以天縱之資。篤日新之業。超然獨觀之知。勇往直前之行。固非臣等所敢測度。而惟其高明之道。英氣太露。淵停含蓄之象。常無以勝夫文理密察之用。存養二字。誠爲修德凝道之大端。而在聖功尤是當務之先。伏願殿下。推講席問難之念。每加操持。以立萬化之原焉。其三曰。輔儲嗣。臣於昨冬。輔養官入侍也。伏覩我殿下。以蒙養之責。諄諄誨諭於兩大臣。夫蒙以養正。成周之制。詳矣。昔成王之幼在襁褓也。召公爲太保。周公爲太傅。太公爲太師。保以保其體。傅以傅其德。師以道之敎。又選天下端良孝弟博聞有道術者。以翼衛之。使夫左右前後。罔非正人。飮食起居。罔非正事。然後齒胄肄業之儀。問道禮賢之節。以次而備焉。蓋早諭之敎。三公主之。漸染之益。庶僚佐之。誰昔然矣。況我元子宮。岐嶷之姿天成。溫文之質夙就。离筵接賓。其將指日可竢。此儒臣所以發端於前。大臣所以繼陳於後。欽遵成命。各擧所知。而惟是道學與經學。門戶不同。道學者。得不傳之緖。而以斯道自任者也。經學者。竭心思之力。而以窮經爲務者也。故孔鄭賈陸之流。謂之道學。則末也。謂之經學。則無歉焉。此作宋史者。所以儒林道學各立爲傳。而經學之綜名。物疏旨歸。其功不多讓於道學。然自專門之學廢。後世經學。率不越乎掇拾傳注舊話。加鮮而已。臣意則略倣西京五經博士之制。以易詩書三禮春秋。專立五家。而以此薦中之人。分屬於五經之目。使之毋雜他書。實心演繹。待胄筵開講之日。講春秋。則春秋家進焉。講三禮。則三禮家進焉。而宮官差擬之時。亦必以五經之家。平分排比。以備旁引參稽之資。則其所裨益。必當萬萬於泛濫無實。此非臣一人之私見也。曾在先朝。故大提學臣南有容。請令儒臣修明四書五經。人各治一書。如漢專門博士之學。則前輩於此。固已論之熟矣。伏願殿下。推前席誨諭之念。博詢便否。以盡輔翼之具焉。其四曰。廣聽納。臣於歲初。以抄啓臣入侍也。伏覩我殿下。惓惓以言路之閉塞爲憂。引新除臺臣。俾各極論袞闕。夫言路之關人國家。其來尙矣。語其緊重。則譬之於血脈之在身。論其通塞。則喩之於呼吸之在口。以之占隆替之說。而窮治亂之故。爲人君者。孰不欲痛袪媕婀。登庸忠鯁。以固其萬億年無疆之休。而秖緣逆耳之言。常難於包容。遜志之論。每易於詭隨。好惡主於內而取舍形外。則下之事上。亦不得不視君心之趨向。而爲之從違。此理勢之自然相因者也。臣於今日言路。竊有所訝惑于心者。我殿下御極以後。朝著之上。未聞以言而獲罪。則是殿下無厭直之心矣。絲綸之中。必先責躬而求助。則是殿下有來諫之誠矣。然且習俗偸惰。風節委靡。含糊鶻突。便作涉世之良策。峭厲激切。反歸昧事之愚夫。於是乎臺閣之故紙。便成文具。懲討之大義。亦復玩愒。合辭諸賊。萬世之所必讐。而尙逭當律。倫彝日晦。假息餘醜。三尺之所難容。而倖漏天網。隄防日壞。憂虞之端。蓋不特爲之兆。而刺時弊。則疥癬之微。痛哭以陳之。劾人物則蚊䖟之細。盛氣以擊之。一副圈套。要不外於平步垣途。無怨無惡。淸官美職。視同循序之階。國計民隱。置之相忘之城矣。此其世級旣降。宿弊轉痼。似非一朝奮發所能挽回。而臣愚死罪。以爲我殿下。雖無厭直之心。而未有奬直之政。雖有來諫之誠。而奈無用諫之實。因仍之間。自不覺其浸漬益下。雖因三司之地。論議風采。寂未見可奬可用者。而勿論事之得失。言之當否。亦豈無奬一臺臣。用一謨猷。以鼓動振作之道乎。夫色辭以假借。不如賞罰之勸懲。聲氣以招徠。不如注措之采施。伏願殿下。推臨朝戒勅之念。隨事聽納。以開不諱之門焉。其五曰。理財用。臣於前後筵席。伏覩我殿下深軫饑饉之荐臻。爲慮民食之艱難。書揭設賑之邑。講究生穀之方。憂勤之聖德。孰不欽歎。而臣則以爲財用足。則歉荒不足畏。財用不足。則豐稔不足恃。夫財用者。國之常經。而不可一日無者也。故平天下之道。不外於用人理財。而理財之說。又不外於生者衆食者寡。爲之疾用之舒。我國地廣人稠。素稱富庶之邦。而挽近以來。凋弊太甚。蠲恤之恩。損益之惠。嘗勤且摯矣。樂歲生涯。未見含哺之老。凶年契活。常多啼飢之民。以百物翔踴。市無不貳之價。六府蠹傷。吏懷自肆之利。而公私之儲蓄。匱竭殆盡矣。夫救弊之策。必知其生弊之源。然後乃可措手。臣伏見皇朝萬曆中。兵部所條陳本國事宜。槪以長衫大袖。譏其風俗。且曰。朝鮮貴世官。賤世役。宜合破格搜采。懋用人才。嗚呼。皇朝之爲外國計者。若是其切。而乃我朝之自爲計。則曾莫之聞也乎。大抵長衫大袖。實爲耗財之大端。而長衫大袖之弊。又本於貴世官。賤世役。古者仕以德爵以功。有世祿而無世官。則曷嘗有生而貴賤者乎。故曰。文靖相慶曆之治。申公新元祐之風。而呂氏之家聲不替者。以其賢。不以其世也。忠憲輔景祐之政。持國正熙寧之法。而韓氏之家業不墜者。以其人。不以其類也。我朝則不然。其人之賢不肖。且置不論。專以地處相上下。華胄顯閥。全沒才具而出入淸要之班。寒門冷族。空抱利器。而低徊冗散之秩。遂致一國之風聲。靡靡然恥言農夫。而稍有貲資者。擧皆爲子孫立身計。於是不務實利。競長癡習。方里之井。絶罕躬來而執耟。環堵之邑。盡是裒衣而博帶。繡錯之田疇。旣乏人力之菑畬。秋功之收穫。豈係天時之休咎。其勢不得不生者漸寡。食者漸衆。而爲之不疾。用之不舒。亦其次第事耳。雖歲減常貢。年發倉栗。殿下尙安能每人而周之乎。不如端其本而制其末。試使秉銓之臣。擢一畎畝之茂才。措諸峻選。屈一閥閱之庸品。擯諸名塗。以示之兆而從以行此之令。信如四時。執此之政。堅如金石。俾人人相率。樂赴於耕作之本業。而不復以游食爲高致。則藉有十年之旱。九年之水。人和之至。足令地利斡旋。此平天下之要道。而用人。所以爲理財之本者也。伏願殿下。推夙宵勤民之念。丕變風俗。以求理財之源焉。其六曰。變貢擧。臣伏覩我殿下臨御之初。渙發綸音。歷論貢擧之弊。旁采矯救之策。又自昨秋以後。頻引館學儒生。或頒題而較藝。或試講而考實。作成之效。已彬彬可觀。而獨奈因襲之制苟循。變通之政莫聞。臣於理財。旣發其端矣。更以貢擧所以爲用人之本者。爲殿下畢言之。夫三代選士。古今異宜。而由漢迄明。經義文詞。分爲二科。如漢之有明經。而又有射策。唐宋之有明經。而又有進士是也。然明經但事口耳。文詞務主涉獵。故宋語曰。焚香取進士。瞋目待明經。王鏊制科議曰。明經雖近正。而士之拙者爲之。詞賦雖近浮艶。而士之高明者爲之。由此觀之。貴文詞而賤明經。非今斯今。然古所謂明經。亦非能誦而止耳。抄謄訓詁。臆釋旨義。如我朝生員試之經義四書疑。而所謂文詞。或論策。或表箋。隨所命題。各呈其功。則其實經義文詞。同一製述也。故皇朝洪武初。須定科制。分三場取士。初場經義四書義。二場禮樂論詔誥表箋。三場經史時務策。而三場後十日。竝皆面試。此明儒所謂今之製述。卽古之明經也。乃我朝之以能誦爲明經。實往古所未有之法。而其買櫝還珠之害。殆甚於割裂粧綴之風。況背誦七書。其功至難。苟非童而習之。白首紛如。則無以應試。故明經之兼治製述。人皆知其行不得之事。而猶於初試三場。强之以平生所不習之製述。若言今日釐弊之急務。孰有大於永罷明經之科乎。然明經。其來旣遠。從事者衆。不可一朝遽革。寧就明經科三十三人。半屬明經。半屬製述。而其試取之規。申明經國大典條例。初覆試竝分三場。初場以四書三經。取明經生。二場以賦表。三場以策文。取製述生。仍於覆試後幾日。用皇朝故事。自上分製講。親行面試。一講一製。相錯科次。則朝有登英之美。野無遺珠之嘆。伏願殿下。推平日樂育之念。更令商確。以責用人之實焉。答曰。省疏具悉。六條陳勉。無不切實。予庸嘉之。當體念。第三條事。旣有故判書陳請之語。今亦行之。似無不可。但實效未可必。更當量處。大抵爾疏甚該洽。從可以備顧問。爾其勿辭。從速察職。